《回龙院》
宋代·范令闻

柏在去弗宿，万安退而止。
见几懲贯高，噬脐嬖妃子。
畏避虽同懲，兴亡乃异轨。
江边招提小，楼阁半倾圮。
回薄二里余，六龙驻於此。
愁横云盖山，闷系罗带水。
历历斜谷路，云天尺有咫。
昨夜雨中铃，哀音犹在耳。
画像赭衣袂，挟一弓两矢。
侑以圣云孙，祖武略相似。
剑外尘再蒙，黄明著年纪。
今我吊陈迹，行迈亦靡靡，
吹动波间皱，正值秋风起。
安得如渔翁，垂钓江之涘。

作者简介：范令闻，名不详，号遁庐，绵州（今四川绵阳）人。宁宗庆元前后官利州路转运使。事见《金石苑·宋富乐山范公诗》王夷简庆元三年跋。今录诗四首。